Il-kumpaniji multinazzjonali Nestlé, Cargill, Barry Callebaut, Mars, Olam, Hershey u Mondelēz qed jiġu akkużati li użaw lil eluf ta' tfal bħala skjavi fl-impjanti tagħhom fejn ikabbru l-kawkaw għaċ-ċikkulata li jimmanifatturaw. Tmint itfal ħadu azzjoni legali kontra wħud mill-ikbar kumpaniji taċ-ċikkulata fid-dinja, u qegħdin jgħidu li huma kienu suġġetti għall-iskjavitù fl-impjanti tal-kawkaw fil-Kosta tal-Avorju. L-azzjoni legali ttieħdet mid-ditta legali tad-drittijiet umani International Rights Advocates (IRA) f'isem it-tfal f'Washington DC fl-Amerka. It-tfal, li llum huma żgħażagħ, huma mill-Mali. Huma qed ifittxu lil dawn il-kumpaniji għad-danni għal sfruttament, u għal kumpens għal superviżjoni b'negliġenza, arrikkiment inġust u għad-diffikultajiet emozzjonali li kkawżawlhom intenzjonalment. Din hija l-ewwel darba li ttieħdet azzjoni ta' din ix-xorta b'rabta mal-iskjavitù kontra l-industrija tal-kawkaw fil-Qorti Amerikana.